รื้อกฎหมาย บังคับคดี วางหลักทรัพย์
กรมบังคับคดีเดินหน้าปัดฝุ่นกฎหมายใหม่ ยกระดับวิชาชีพบังคับคดี เปิดทางเอกชนร่วมงาน
3 ต.ค. 2559

กรมบังคับคดีเดินหน้าปัดฝุ่นกฎหมายใหม่ ยกระดับวิชาชีพบังคับคดี เปิดทางเอกชนร่วมงาน 
น.ส.รื่นวดี สุวรรณมงคล อธิบดีกรมบังคับคดี เปิดเผยว่า เมื่อเร็วๆ กรมบังคับคดีจัดประชุมรับฟังความคิดเห็นร่าง พ.ร.บ.แก้ไขเพิ่มเติม ป.แพ่งและพาณิชย์ ฉบับที่... พ.ศ. (การวางทรัพย์) และร่าง พ.ร.บ.เจ้าพนักงานบังคับคดี พ.ศ. ... โดยได้เชิญตัวแทนภาครัฐ ภาคเอกชน เช่น สำนักงานคณะกรรมการกฤษฎีกา สำนักงานอัยการ ธนาคารแห่งประเทศไทย สำนักงานคณะกรรมการกำกับหลักทรัพย์และตลาดหลักทรัพย์ สถาบันการเงินต่างๆ เข้าร่วมประชุมจำนวน 152 คน
ทั้งนี้ สาระสำคัญของร่าง พ.ร.บ.เจ้าพนักงานบังคับคดี พ.ศ. ... คือ การปรับปรุงวิธีการได้มาและการดำรงตำแหน่งของเจ้าพนักงานบังคับคดี เพื่อให้สามารถคัดเลือกบุคคลที่มีความรู้และความเชี่ยวชาญระดับสูงได้อย่างกว้างขวางและรอบคอบ ทำให้เจ้าพนักงานบังคับคดีมีอิสระในการปฏิบัติหน้าที่ได้ดียิ่งขึ้น เป็นการยกระดับการบังคับคดีแพ่งให้เป็นไปตามมาตรฐานวิชาชีพและจริยธรรมชั้นสูง 
สำหรับสาระสำคัญของร่าง พ.ร.บ.แก้ไขเพิ่มเติมประมวลกฎหมายแพ่งและพาณิชย์ (ฉบับที่...) พ.ศ. ... (การวางทรัพย์) มีการแก้ไขสถานที่ในการวางทรัพย์ให้มีความเหมาะสมยิ่งขึ้น เนื่องจาก กฎกระทรวงแบ่งส่วนราชการกรมบังคับคดี พ.ศ. 2551 ไม่ได้กำหนดให้มีสำนักงานทรัพย์และถ้อยคำตามกฎหมายที่กำหนดให้การวางทรัพย์กระทำ ณ สำนักงานวางทรัพย์ประจำตำบล ซึ่งตามหลักความจริงก็ไม่ได้มีการจัดตั้งสำนักงานวางทรัพย์ประจำตำบลแต่อย่างใด